สวัสดีค่ะ อวัยวะเพศเป็นตุ่ม อยากทราบว่ามันเกี่ยวกับหูดหงอนไก่มั้ยคะ เพราะแฟนเคยผ่านผู้หญิงมาหลายคน แต่เราพึ่งเคยครั้งแรกค่ะ ไม่มีการสวมใส่ถุงยาง
สวัสดีค่ะ ตุ่มที่อวัยวะเพศหญิง อาจเกิดได้จากหลายสาเหตุ เช่น1. หากเป็นที่บริเวณแคม อาจเป็นถุงน้ำที่เกิดจากการอุดตันของต่อมบาร์โธลิน โดยปกติถุงน้ำนี้จะไม่ทำให้เจ็บหรือคัน แต่หากเกิดการอักเสบติดเชื้อ ก็จะทำให้มีอาการเจ็บและปวดได้ นอกจากนี้อาจเกิดจากเนื้องอกของต่อมบาร์โธลิน (Bartholin's gland tumor) หรือเป็นถุงน้ำที่เกิดจากการอุดตันของต่อมอื่นๆ เช่น ต่อมผลิตไขมัน ต่อม Skene's gland เป็นต้น2. เป็นต่อมไขมัน (fordyce spot) จะเห็นเป็นตุ่มเล็กๆ สีขาวหรือสีขาวเหลือง ไม่จัดเป็นโรคและโดยปกติไม่ได้ทำให้เกิดอาการอะไร3. ขนคุด แต่จะพบบริเวณใกล้ๆ แคมใหญ่ซึ่งมีขนขึ้น โดยจะเห็นเป็นตุ่มเล็กๆ ที่มีขนอยู่ภายใน ทำให้มีอาการเจ็บหรือเจ็บๆ คันได้4. หูดหงอนไก่ เกิดจากการติดเชื้อไวรัส ซึ่งติดต่อจากการมีเพศสัมพันธ์ ลักษณะคือจะเห็นเป็นติ่งเนื้อนุ่มๆ สีชมพูหรือสีเนื้อ ผิวขรุขระ มักไม่มีอาการ แต่อาจทำให้เกิดอาการคัน แสบ หรือเจ็บได้ขณะมีเพศสัมพันธ์5. เริมที่อวัยวะเพศ แต่จะเห็นเป็นตุ่มน้ำใส มีอาการเจ็บปวด หรือแสบ หลังจากนั้นตุ่มจะแตกออกเป็นแผล6. โรคติดต่อทางเพศสัมพันธ์อื่นๆ เช่น ซิฟิลิส แผลริมอ่อน ฝีมะม่วง เป็นต้น โดยเริ่มแรกจะเกิดเป็นตุ่มขึ้นมาก่อน และจึงจะแตกออกและกลายเป็นแผล7. เป็นติ่งเนื้อหรือเนื้องอกชนิดต่างๆ บริเวณอวัยวะเพศหากตุ่มไม่แตกออกกลายเป็นแผล ก็จะไม่ใช่โรคเริม ซิฟิลิส แผลริมอ่อน และฝีมะม่วง แต่อาจมีโอกาสเป็นโรคอื่นๆ ที่เหลือได้ดังยกตัวอย่างไป แนะนำว่าหากตุ่มไม่หายไป ก็ควรไปพบสูติ-นรีแพทย์เพื่อให้การวินิจฉัยที่ถูกต้องค่ะ ในเบื้องต้น ก็ไม่ควรไปแกะ เกาตุ่ม ไม่ใช้ยาใดๆ ไปทาค่ะในเรื่องของการมีเพศสัมพันธ์นั้น หากฝ่ายชายเคยมีเพศสัมพันธ์มาก่อนหลายคน อาจมีโอกาสติดเชื้อโรคติดต่อทางเพศสัมพันธ์ต่างๆ มาได้ แนะนำควรให้ฝ่ายชายไปตรวจหาโรคติดเชื้อต่างๆ เช่น HIV ซิฟิลิส ไวรัสตับอักเสบชนิดบีและซี เป็นต้น เพราะการติดโรคเหล่านี้ อาจไม่แสดงอาการอะไรในช่วงแรกได้ค่ะ และหากยังไม่ทราบว่าฝ่ายชายมีโรคอะไรอยู่ เราก็ควรใช้ถุงยางอนามัยป้องกันไปก่อนค่ะ